Esneki argi

Esneki argia (Lactarius pallidus) Russulaceae familiako onddo bat da. Susmagarria da eta ez da kontsumitu behar.

Sinonimoak: Agaricus pallidus, Galorrheus pallidus, Lactifluus pallidus, Lactarius nominabilis, Lactifluus nominabilis.

 Deskribapena 
Kapela: 4 eta 12 cm. arteko diametrokoa edo gehiagokoa, haragitsua hasieran, gero deprimitua eta amaieran inbutu formakoa eta ertza denbora luzez biribildua. Azala likatsua hezetasunarekin eta krema-haragi zurbil-zurbil kolorekoa. Uniformea eta larru-zikinaren koloreko tonu batzuekin. Apur bat simurra da.

Orriak: Itsatsiak edo dekurrenteak, estu eta meheak, hasieran zurixkak, gero gorriz zikindutako krema-zurbil kolorekoak eta esporetako hauts zurixka batekin.

Orri dekurrenteak: Hanka ukitzeaz gain, beherantz jarraitzen duten orriak.

Hanka: Sendoa eta laburra, batzuetan eszentrikoa, kapelaren kolore berekoa, orban gorrixkekin hau ere eta likatsua da goia izan ezik, goia pruinosoa eta lehorra.

Haragia: Zurixka, gero zerbait gorrixka batez ere oinean, fruta usain leuna du eta zapore garratza.

Esne zuria, eta ez da kolorez aldatzen, hasieran gozoa eta gero erabat garratza.

Etimologia: Lactarius terminoa lac, lactis, esnetik dator; esneari dagokio. Latex-a jariatzen duelako ebakitzean edo haustean.

 Toxikotasuna 
Nahasmenduak sortzeko susmagarria da eta ez da kontsumitu behar.

 Nahasketa arriskua 
Lactarius hau oso arrunta da eta erraz ezagutzen da kapelaren kolorearen uniformetasunagatik.

Lactarius albocarneus-ekin nahas daiteke, honen latex zuria horitu egiten da lehortzean, eta Lactareus musteus-ekin, honek izokin koloreko zirkulu bat du oinaren muturrean.

 Sasoia eta lekua 
Udan eta udazkenean agertzen da hosto-zabal basoetan, batez ere pagadietan.

 Banaketa eremua 
Ameriketako Estatu Batuak, Europa, Errusia, Kaukasia, Turkia, Himalaiako eremua.

 Erreferentziak 

 Kanpo estekak 

Kategoria:Lactarius
Kategoria:Onddo jangarriak
Kategoria:Ameriketako Estatu Batuetako onddoak
Kategoria:Europako onddoak
Kategoria:Errusiako onddoak
Kategoria:Kaukasoko onddoak
Kategoria:Turkiako onddoak
Kategoria:Himalaiako eremuaren onddoak